PRANEŠIMAS ŽINIASKLAIDAI  
2025 m. spalio 21 d.

**Tyrimas: trys iš keturių Lietuvos gyventojų siekia gyventi nuosavame būste**

**Lietuvos gyventojai nuosavą būstą laiko vienu svarbiausių finansinio saugumo ir gyvenimo stabilumo pagrindų. Trys iš keturių apklaustųjų siekia gyventi būste, kuris priklauso jiems patiems, rodo „Luminor” banko užsakymu atliktas „Norstat” tyrimas. Kodėl būstas mūsų šalyje suvokiamas ne tik kaip kasdienis poreikis, bet ir kaip gyvenimo vertybė, pasakoja „Luminor” banko finansavimo srities vadovė Laura Žukovė.**

**Lenkiame kaimynus**

Lietuvos gyventojams nuosavas būstas – ne tik vieta gyventi, bet ir ilgalaikės finansinės gerovės pagrindas. 74 proc. Lietuvos gyventojų teigia, kad jiems svarbu gyventi nuosavame būste. Tai aukščiausias rodiklis Baltijos šalyse – Estijoje jis siekia 69 proc., o Latvijoje – 63 proc.

„Mūsų šalyje gyventojai linkę vertinti būstą ne vien tik kaip stogą virš galvos, bet ir kaip nuosavą kapitalą bei vieną pagrindinių gyvenimo tikslų. Tik 7 proc. Lietuvos gyventojų teigia, kad jiems nesvarbu, kam priklauso būstas, svarbiausia, kad jis būtų patogus ir ekonomiškai naudingas. Estijoje taip mano 9 proc., o Latvijoje – net 12 proc. apklaustųjų”, – pasakoja ekspertė.

**Nuosavybė racionaliau už nuomą**

Anot L. Žukovės, dažnai įsigyti būstą ekonomiškai racionaliau, nei jį nuomotis. Pavyzdžiui, Vilniuje dviejų kambarių butas (55 m²) kainuoja apie 140 tūkst. eurų. Su 15 proc. pradiniu įnašu ir 30 metų paskola mėnesinė įmoka siektų apie 548 Eur, kai tokio paties buto nuoma kainuotų apie 650 Eur per mėnesį. Toks skirtumas rodo, kad ilgainiui nuosavybė tampa ne tik stabilumo garantu, bet ir ekonomiškai protingesniu sprendimu.

„Įsigydami būstą ne tik investuojame į savo turtą, bet ir galime išvengti nuomos kainų svyravimų, kurie ypač juntami didmiesčiuose. Be to, kiekviena įmoka už paskolą ilgainiui didina nuosavą kapitalą, tai yra, po keliolikos metų žmogus lieka ne su išlaidomis, o su nuosavu turtu. Tokia strategija suteikia daugiau finansinio saugumo, galimybių planuoti ateitį ir netgi kurti papildomas pajamas, jei vėliau nusprendžiame būstą išnuomoti ar parduoti”, – pažymi ekspertė.

**Baltijos šalys – nuosavybės lyderės Europoje**

Remiantis „Eurostat” duomenimis, Baltijos šalys išsiskiria Europos Sąjungos kontekste. Pavyzdžiui, didžioji dalis Lietuvos gyventojų (88,8 proc.) gyvena nuosavuose būstuose, o būstą nuomojasi vos apie 11,2 proc. Tai gerokai mažiau nei ES vidurkis, kuris siekia daugiau nei trečdalį gyventojų (30,9 proc.).

„Latvijoje ir Estijoje rodikliai panašūs: nuosavą būstą turi dauguma gyventojų (82,8 ir 80,7 proc. atitinkamai), o nuomojasi abiejose šalyse apie penktadalį (17,2 ir 19,3 proc. atitinkamai). Tokie skaičiai rodo, kad Baltijos šalys išlaiko labai aukštą nuosavybės kultūros lygį, kuris yra vienas iš ekonominio ir socialinio tvarumo pagrindų”, – sako ekspertė.

*Apklausą „Luminor” banko užsakymu Lietuvoje, Latvijoje ir Estijoje 2025 metų rugsėjo mėnesį atliko tyrimų bendrovė „Norstat”. Kiekvienoje Baltijos šalyje buvo apklausta apie tūkstantį 18–59 metų amžiaus žmonių.*

**Apie „Luminor”:**

„Luminor” yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor” siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Šarūnas Kubilius

„Luminor” komunikacijos projektų vadovas

Tel.: +370 623 48086

El. p.: [sarunas.kubilius@luminorgroup.com](mailto:sarunas.kubilius@luminorgroup.com)